KIRJALLINEN KYSYMYS E-1069/00 esittäjä(t): Koldo Gorostiaga Atxalandabaso (NI) neuvostolle. Aihe: Amsterdamin sopimuksen 2 artiklan 4 kohdan ja 6 artiklan 2 kohdan rikkominen.



Virallinen lehti nro 026 E , 26/01/2001 s. 0150 - 0151



KIRJALLINEN KYSYMYS E-1069/00 esittäjä(t): Koldo Gorostiaga Atxalandabaso (NI) neuvostolle (6. huhtikuuta 2000) Aihe: Aihe: Amsterdamin sopimuksen 2 artiklan 4 kohdan ja 6 artiklan 2 kohdan rikkominen Itävallan koalitiohallitus on joutunut kiivaan kritiikin kohteeksi siitä alkaen kun se aloitti toimintansa viime helmikuussa. Unionin yleisen mielipiteen painottamiseksi tuhannet eurooppalaiset marssivat Wienin kaduilla EU:n elimiltä saamansa täyden tuen rohkaisemina. Pariisista lähetettiin 11. maaliskuuta poliisivoimia Espanjan ja Ranskan väliselle rajalle, joka jakaa baskit kahteen valtioon, jotta estettäisiin baskien osallistuminen Bayonnen kaupungissa pidettävään kansalaismarssiin. Marssin tarkoituksena oli tuomita poliittisten baski-vankien hajauttaminen ympäri Ranskaa ja Espanjaa. Lisäksi haluttiin kiinnittää huomiota vankien ja heidän sukulaistensa oikeuksien loukkaamiseen. Ranskan hallitus Madridin tukemana sovelsi Schengenin sopimuksen 2 artiklaa, joka sallii rajojen sulkemisen poikkeuksellisissa tilanteissa. On paradoksaalista, että samaan aikaan kun Wienissä rohkaistaan marssimaan, Bayonnessa se kielletään. 1. Voivatko EU:n jäsenvaltiot kertoa Euroopan kansalaisille, mitä ihmisoikeuksia ne sallivat puolustettavan? 2. Voidaanko Schengenin sopimuksen määräyksillä, siten kuin Ranskan hallitus niitä sovelsi, täysin syrjäyttää Euroopan ihmisoikeussopimuksessa taatut perusoikeudet ja henkilöiden vapaata liikkuvuutta EU:n alueella koskeva perusperiaate? 3. Saavatko baskit elää EU:ssa ilman rautaesirippuaan? Vastaus (8. kesäkuuta 2000) Neuvosto ilmoittaa arvoisalle parlamentin jäsenelle, että Schengenin sopimuksen soveltamisesta tehdyn yleissopimuksen 2 artiklan 2 kohdan mukaan jos yleinen järjestys tai kansallinen turvallisuus edellyttää välittömiä toimia, jäsenvaltio voi ottaa väliaikaisesti uudelleen käyttöön rajatarkastukset ja se ilmoittaa niistä mahdollisimman pian muille jäsenvaltioille. Näin ollen Euroopan yhteisön perustamissopimuksessa määrättyä henkilöiden liikkumisvapautta ja perusoikeuksia, joista määrätään Euroopan ihmisoikeussopimuksessa (ECHR), voidaan rajoittaa jäsenvaltioiden toteuttaessa vastuullaan olevia toimenpiteitä tällaisissa tilanteissa (ks. EY:n perustamissopimuksen 64 artiklan 1 kohta sekä ECHR:n 10 artiklan 2 kohta ja 11 artiklan 2 kohta). Tämän huomioon ottaen ja Euroopan unionin säädöstöön liitetyllä Schengenin yleissopimuksella perustetun toimeenpanevan komitean 20. joulukuuta 1995 tekemässä päätöksessä SCH/Com-ex (95) 20 rev.2 säädetyn menettelyn mukaisesti Ranskan hallitus ilmoitti neuvostolle päätöksestään ottaa väliaikaisesti uudelleen käyttöön 11 päiväksi maaliskuuta 2000 henkilötarkastukset Ranskan ja Espanjan välisellä maarajalla yleiseen järjestykseen liittyvistä syistä. Neuvosto pani merkille kyseisen ilmoituksen. Neuvosto ja komissio roolissaan EY:n perustamissopimuksen noudattamisen valvojana eivät ole nähneet mitään syytä asettaa Ranskan hallituksen tekemää päätöstä kyseenalaiseksi. Neuvosto muistuttaa arvoisalle parlamentin jäsenelle, että joka tapauksessa yleisen järjestyksen ylläpito Euroopan unionin jäsenvaltioiden alueella kuuluu kunkin jäsenvaltion viranomaisten yksinomaiseen toimivaltaan. Neuvosto ei voi ottaa kantaa asiaan, joka ei kuulu sillä perussopimuksien mukaisesti olevan toimivallan piiriin.